SÄILYTÄ TÄMÄ

T yö -
E lämään 
T utustuminen

OPAS 
TYÖNANTAJALLE

TET
Työelämään tutustuminen eli TET on osa peruskoulun jakamaa opetussuunnitelmiin kuuluvaa työelämätietoutta. TET-jakson aikana nuoret tutustuvat ohjatusti yritysten ja työyhteisöjen toimintaan.

Nuorelle TET-jakso on usein ensimmäinen kosketuspinta työelämään ja mahdollisuus saada omakohtaisia kokemuksia työelämän vaatimuksista, asetelmista ja oikeasta tekemisestä. Parhaimmillaan TET-jakso antaa nuorelle kimmokkeen omaan uravalintaan.

Yritykselle / työnantajalle TET-jakso tarjoaa mahdollisuuden esitellä omaa toimialaa ja sen tarjoamia työmahdollisuuksia. Osaavasta henkilöstöstä kilpaileville toimialoille TET onkin keino saada nuoret kiinnostumaan alasta ja ehkä myös hakeutumaan sille johtavaan koulutukseen. 

Tämän opas on tarkoitettu apuvälineeksi toimivan ja molempia osapuolia palvelevan TET-jakson toteuttamiseen.

Sisältö:
•	TET-jakson onnistumisen kulmakivet
•	TET-jakson pelisäännöt
•	TET-jakson ohjelmarunkomalli
•	Miten kohtaan nuoren
•	TET-jakson palautekeskustelu
•	Mitä töitä nuori ei saa tehdä TET-jakson aikana

TET-JAKSON ONNISTUMISEN KULMAKIVET

•	Nuorelle tarjotaan mahdollisimman kattava ja monipuolinen kuva yrityksen toiminnasta ja siellä olevista työtehtävistä

•	Työpaikalla on nimetty vastuuhenkilö, joka vastaa TET-jakson suunnittelusta ja toteutuksesta.

•	Nuori otetaan mukaan työyhteisöön esittelemällä hänet muille työntekijöille ja ottamalla hänet mukaan yhteisiin kahvihetkiin ja muihin epävirallisiin kuvioihin.

•	Nuoren kanssa käydään TET-jakson päätyttyä ainakin lyhyt palautekeskustelu. Keskustelu on oppilaan kehittymisen kannalta hyödyllisempi palautekeino kuin pelkkä kirjallinen arvio. Kirjallinen arvio puolestaan tarvitaan, jotta palautekeskustelua voidaan käydä myös koulussa. Palautekeskustelussa voi soveltaa tässä oppaassa olevaa keskustelurunkomallia.

TET-JAKSON PELISÄÄNNÖT

Työaika
	Nuoren päivittäinen työaika on kuusi tuntia, johon sisältyy korkeintaan tunnin mittainen ruokatauko. Viikottainen työaika on enintään 30 tuntia. Työtunnit suositellaan sijoitettavan klo 8 – 15 välille. Työnantaja ja nuori voivat keskenään sopia myös muista työaikajärjestelyistä.	
TET-suhde
	Nuori ei ole TET-jakson aikana työsuhteessa työnantajaan ja näin ollen häntä koskevat TET-jaksolla koulun järjestyssäännöt. Työpaikalla on lisäksi noudatettava työpaikkakohtaisia sääntöjä ja määräyksiä.	
Palkka	Nuorelle ei makseta TET-jaksolta palkkaa.	
Työtehtävät
	Nuorelle toivotaan järjestyvän todellisia työtilanteita, mutta ennen kaikkea hänen tulee voida seurata myös muiden työntekijöiden työtä, vaikka hän ei itse voisikaan osallistua niihin. 	
Ruokailu
	Oppilaat ruokailevat läheisellä koululla mahdollisuuksien mukaan. Ne oppilaat, jotka eivät voi ruokailla koululla, käyttävät työnantajan tarjoamia ruokailupalveluja tai järjestävät ruokailunsa itse.	
Vakuutus
	Oppilaat on vakuutettu kunnan toimesta. Mikäli oppilaat työpaikalla aiheuttavat sääntöjenvastaisella käyttäytymisellä vahinkoa, he ovat vahingonkorvauslain mukaan korvausvelvollisia.	
Työsuojelu	TET-jaksolla noudatetaan nuoria työntekijöitä koskevia työturvallisuusmääräyksiä.	
Vastuuhenkilö
	Työpaikalle tulee nimetä vastuuhenkilö, joka ohjaa oppilasta työpaikkaan tutustumisessa, tehtävien suorittamisessa, työsuojelussa ja mahdollisissa ongelmatilanteissa.	
Palaute ja arviointi	Työnantaja käy nuoren kanssa palautekeskustelun jakson lopussa sekä antaa kirjallisen arvion oppilaan mukanaan tuomalla lomakkeella.	

TET-JAKSON OHJELMARUNKOMALLI
1.	päivä
Työpaikan vastuuhenkilö (kummi) käy nuoren kanssa yhdessä läpi TET-jaksolle asetetut tavoitteet: 
•	mitä nuori odottaa 
•	mitä työpaikka odottaa TET-jaksolta.

Vastuuhenkilö esittelee TET-paikan, toimialan ja muut työntekijät, kertoo talon tavoista, työajoista, säännöistä, työturvallisuudesta yms. Muista, että ensimmäisenä päivänä syntyvät mielikuvat ovat tärkeitä!
Nuorelle esitellään TET-jakson tehtäviä ja nuori voi jo aloittaa työskentelyn. 
2.	päivä
Päivä voidaan aloittaa lyhyellä keskustelutuokiolla, jossa voidaan vielä kerrata tärkeitä asioita (esim. työturvallisuusasiat). Samalla nuorella on mahdollisuus kysyä mahdollisia ensimmäisen päivän aikana epäselväksi jääneitä asioita
Toisen päivän aikana nuori voi jatkaa edellisenä päivänä aloittamissaan tehtävissä. Hänelle kerrotaan, miten tehtävät liittyvät yrityksen muihin toimintoihin.
3.	päivä
Työskentely jatkuu samoissa tehtävissä tai siirrytään tutustumaan uusiin tehtäviin. Nuorelle annetaan mahdollisuus keskustella yrityksen työntekijöiden kanssa.
4.	päivä
Työskentely jatkuu samoissa tai uusissa tehtävissä. Päivän aikana varataan tuokio keskustelulle, jossa kartoitetaan nuoren saamia kokemuksia ja toiveita, joita on mahdollisesti herännyt. Tehdään tarvittavat muutokset TET-jakson ohjelmaan.
5.	päivä
Työskentely jatkuu samoissa tai eri tehtävissä. 
Päivän aikana käydään TET-jakson palautekeskustelu, johon osallistuvat ainakin nuori ja työpaikan vastuuhenkilö (palautekeskustelun runkomalli liitteenä ). Nuorelle annetaan rehellistä, kehittävää ja rakentavaa palautetta. Tarkistetaan, että nuori on saanut tarvittavat tiedot mahdollista TET-jakson kirjallista raportointia varten.
Palautekeskustelussa arvioidaan myös TET-jakson käytännön toteutumisen onnistumista. Yrityksen kannattaa muistaa hyödyntää myös nuoren antama palaute – hän katsoo yritystä ”ulkopuolisen” silmin ja saattaa huomata sellaisia kehittämiskohteita, joita työpaikalla pidempään olleet eivät ole ehkä tulleet edes ajatelleeksi.

MITEN KOHTAAN NUOREN?

•	Kohtaa nuori iloisesti ja asiallisesti, mutta muista myös huumori
•	Kohtele nuoria tasapuolisesti – ulkonäkö voi pettää. 
•	Älä epäröi ottaa kontaktia, vaikka nuori vaikuttaisi sulkeutuneelta - hiljaisen ja ujon ulkokuoren sisällä voi asua innokas ja tiedonhaluinen nuori, joka kaipaa sinun rohkaisuasi ja huomiotasi.
•	Osoita, että olet kiinnostunut hänestä – kysele hänen mielipiteitään ja anna aikaa myös hänen kysymyksilleen.
•	Käytä yrityksen esittelyssä mieluummin omin sanoin kerrottuja tarinoita kalvojen ja tilastojen sijasta: 
o	  Miten yritys on syntynyt ja millaisia tulevaisuudennäkymiä yrityksellä on. 
o	 Miten itse olet tullut yrityksen palvelukseen ja millaista työsi on
o	 Pyydä myös muita työntekijöitä kertomaan omasta työstään

TET-PALAUTEKESKUSTELU
Nuori tarvitsee palautetta omien ura- ja koulutusvalintojensa tueksi. Ennen kaikkea siitä, miten hän on annetuista tehtävistä suoriutunut ja onko hän osoittanut toivottua aktiivisuutta ja oma-aloitteisuutta. Palautetta on hyvä antaa myös hänen osoittamistaan sosiaalisista taidoista. Tärkeintä on, että palaute on rehellistä, rakentavaa ja nuoren kehittymistä edistävää. Käytävän palautekeskustelun lisäksi palaute on syytä antaa myös kirjallisena, mikä mahdollistaa palautekeskustelun käymisen myös kouluissa. Kirjallista palautetta varten oppilaalla on mukanaan lomake.

Palautekeskustelussa voi soveltaa seuraavaa mallia:

1.	Miten saavutettiin TET-jaksolle asetetut tavoitteet?
•	Nuoren asettamat tavoitteet
•	Työnantajan asettamat tavoitteet

2.	Millainen kokonaiskuva nuorelle syntyi työpaikasta?
•	Tässä voidaan vielä ”paikata” aukkoja

3.	Miten kuva työnantajalle syntyi nuoresta?
•	Työaikojen ja annettujen ohjeiden noudattaminen
•	Yleiset työelämätaidot: ahkeruus, omatoimisuus, kiinnostus
•	Käyttäytyminen, sosiaaliset taidot ja työyhteisöön sopeutuminen

4.	Mitä hyötyä TET-jaksosta on nuorelle?

MITÄ TÖITÄ NUORILLA EI SAA TEETTÄÄ
Nuorta ei saa käyttää TET:n aikana töihin, joita ei pidetä nuorille sopivina. Työtehtävät on suhteutettava nuoren fyysiseen ja henkiseen suorituskykyyn. Nuorten työnopastuksesta ja työn valvonnasta tulee kantaa erityistä huolta. Ainakin työskentelyn alkuvaiheessa edellytetään käytännössä jatkuvaa valvontaa, jotta voidaan varmistua luotettavasti siitä, että nuori on oppinut tekemään työnsä oikein ja turvallisesti.
Eräät työt ovat kokonaan kiellettyjä alle 18-vuotiailta ( asetus nuorten työntekijäin suojelusta 508/1986 2 §). Näitä töitä ovat:

1.  Työt, jotka edellyttävät ikään ja kokemukseen nähden kohtuutonta rasitusta tai huomat-
      tavaa vastuuta omasta tai toisten henkilöiden turvallisuudesta tai huomattavaa talou
      dellista vastuuta

2.  Yksintyöskentely silloin, kun siihen liittyy ilmeinen tapaturman tai väkivallan vaara

3.  Psykiatristen potilaiden hoito sekä psyykkisesti tai sosiaalisesti häiriintyneiden henkilöi
     den huolto ja muut vastaavat työt

4.  Kuolleiden käsittely ja kuljetus

5.  Teurastustyö

6.  Työt, joissa käsitellään sytostaatteja

7.  Palo- ja räjähdysvaarallisten aineiden ja I luokan palavien nesteiden valmistus, kuljetus
     ja käsittely ilmeisen palovaarallisissa olosuhteissa

8.  Työt, joissa esiintyy ionisoivaa säteilyä

9.   Työt, joissa altistutaan terveydellisille vaaroille melun tai tärinän taikka äärimmäisen 
      kylmyyden tai kuumuuden vuoksi

10.  Sukellustyöt

11.  Työt, joista niin on erikseen säädetty

Ravintoloissa, kahviloissa yms. työskennellessään alle 18-vuotias ei saa myydä eikä tarjoilla alkoholia.

Ruumiillisessa työssä nostettavan taakan paino saa olla pojilla enintään 30 kg ja tytöillä 15 kg.